《题云谷上人梅花帐额有罗浮清梦四字》
清代·慧霖

少年上人号云谷，不独修慧还修福。四大床参明月禅，一团瓢借梅花宿。

梅花之气清且幽，无端思入罗浮游。罗浮有约不能到，佛在心头莫远求。

精蓝曾是将军宅，何不种梅伴老柏。暗香浮动影横斜，梦魂一觉东方白。

作者简介：慧霖，字梅盦，新建人，本姓李。有《松云精舍诗录》。